
Text rozhodnutia
Súd: Krajský súd Bratislava Spisová značka: 11CoP/106/2016 Identifikačné číslo súdneho spisu: 1715207746 Dátum vydania rozhodnutia: 18. 03. 2016 Meno a priezvisko sudcu, VSÚ: JUDr. Katarína Štrignerová ECLI: ECLI:SK:KSBA:2016:1715207746.1 Uznesenie Krajský súd v Bratislave v právnej veci starostlivosti o deti B.: J. B., nar.: XX.XX.XXXX a maloletá J. B., nar.: XX.XX.XXXX, zast. kolíznym opatrovníkom Úradom práce, sociálnych vecí a rodiny v Pezinku, so sídlom Moyzesova 2, Pezinok, obidvaja bytom u matky, deti rodičov: otec - D. B., nar.: XX.XX.XXXX, bytom H. 640, a matka - N. B.., nar.: XX.XX.XXXX, bytom H. XXX, zast. advokátkou JUDr. Zuzanou Motáčkovou, so sídlom Kellenbergerova 2, Modra, o návrhu matky na nariadenie predbežného opatrenia, na odvolanie otca proti uzneseniu Okresného súdu Pezinok zo dňa 12.10.2015, č.k. 12P/273/2015-7, jednohlasne ( pomerom hlasov 3:0 ) takto r o z h o d o l : Odvolacie konanie sa z a s t a v u j e. Žiaden z účastníkov nemá právo na náhradu trov odvolacieho konania. o d ô v o d n e n i e : Okresný súd Pezinok uznesením zo dňa 12.10.2015, č.k. 12P/273/2015-7 nariadil predbežné opatrenie, ktorým maloleté deti B. zveril do osobnej starostlivosti matky na čas do právoplatného rozhodnutia súdu o úprave rodičovských práv a povinností. Otca zaviazal povinnosťou prispievať na výživu maloletého J. B., nar.: XX.XX.XXXX sumou 100,- eur, na výživu maloletej J. B., nar.: XX.XX.XXXX sumou 80,- eur mesačne počnúc dňom 12.10.2015 vždy do 15. dňa vopred k rukám matky, na čas do právoplatného rozhodnutia súdu o úprave rodičovských práv a povinností . Proti tomuto uzneseniu podal v zákonnej lehote odvolanie otec maloletých detí. Navrhol, aby odvolací súd zmenil napadnuté rozhodnutie súdu prvého stupňa v časti určenia jeho styku s maloletými deťmi, tak že tento styk rozšíri. Dňa 12.01.2016 bolo Okresnému súdu Pezinok doručené vyjadrenie matky k odvolaniu otca, v ktorom navrhla podané odvolanie ako neprípustné odmietnuť. Poukázala na skutočnosť, že maloletá J. chodí k psychologičke a je veľmi na ňu naviazaná, preto nepredpokladá, že by vypočutie maloletej na súde bolo v jej záujme. Dňa 19.01.2016 bolo Okresnému súdu Pezinok doručené vyjadrenie kolízneho opatrovníka k odvolaniu otca, v ktorom navrhol, aby odvolací súd rozhodnutie súdu prvého stupňa ako vecne správne potvrdil. Otec po pojednávaní na Okresnom súde Pezinok dňa 16.02.2016 vyhlásil, že svoje odvolanie proti uzneseniu Okresného súdu Pezinok zo dňa 12.10.2015, č.k. 12P/273/2015-7 berie späť s poukazom na rodičovskú dohodu, ktorú uzatvorili spolu s matkou maloletých detí v rámci rozvodového konania. Podľa § 207 ods. 2 O.s.p. dokiaľ o odvolaní nebolo rozhodnuté, možno ho vziať späť. Ak niekto vzal odvolanie späť, nemôže ho podať znova. Podľa § 207 ods. 3 O.s.p., ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Vychádzajúc z § 207 O.s.p. právo podať odvolanie, ako aj vziať podané odvolanie späť je dispozičným právom oprávneného, ktoré mu patrí až do rozhodnutia o odvolaní. Na účinnosť späťvzatia odvolania nie je potrebný súhlas súdu ani iného subjektu. V danej veci otec maloletých detí pred rozhodnutím odvolacieho súdu vzal podané odvolanie späť, preto odvolací súd rešpektujúc jeho dispozičné právo nakladať s podaným odvolaním, odvolacie konanie zastavil. Odvolací súd naviac poukazuje na právne významnú skutočnosť a to, že J. B., nar. XX.XX.XXXX nadobudol dňa XX.XX.XXXX plnoletosť. O trovách odvolacieho konania rozhodol súd podľa § 224 ods. 1 O.s.p. v spojení s § 146 ods. 1 písm. c/ O.s.p., nakoľko odvolacie konanie bolo zastavené. Poučenie: Proti tomuto uzneseniu odvolanie nie je prípustné.

